钦定古今图书集成/明伦汇编/氏族典/第215卷 > 何文辉
## 钦定古今图书集成/明伦汇编/氏族典/第215卷 > 何文辉

按《明外史何文辉传》：“文辉，字德明，滁人。太祖下滁州，
得文辉，年始十四，抚为己子，冒国姓。及长，授总制。寻
以天宁翼元帅守宁国。久之，擢江西行省参政，进行
省左丞，复姓何氏。以征南副将军由江西取福建，度
杉关，入光泽，徇邵武、建阳，直趋建宁。师入城，秋毫无
所犯。汀、泉诸州县闻之，相次归附。会车驾幸河南，召”
文辉扈从至汴梁，命为河南卫指挥使。从取陕西，所
至皆有功。留守潼关。洪武三年授大都督府都督佥
事。子世袭指挥使。复以参将平蜀，命留守成都。号令
明肃，军民德之。迁大都督府同知。逾三年，移镇北平，
又移雁门。以疾召还，卒于家。子环，成都护卫指挥使，
征迤北阵没。